《饮马长城窟》
明代·杨光溥

辞家日已远，胡雁飞南征。炯炯铁兜牟，散被缦胡缨。

仰视天山雪，俯涉交河冰。匈奴未歼夷，壮士无归情。

结发习韬略，胸中有奇兵。宝剑双辘轳，秋莲出匣明。

报国思殒躯，蹀血单于庭。岂以虏阵强，令我心胆惊。

刻期斩贤王，结束奋先争。功成不受赏，千载麒麟名。

作者简介：山东沂水人。成化五年进士。授刑部主事。时魏国公兄弟仇讦累年，光溥理之即决。后累官山西按察司副使。有《剪灯琐话》、《沂州文集》、《素封亭稿》、《梅花集咏》等。